En person har mistet livet under et skyderi i en synagoge i byen Poway nær San Diego. En person er anholdt.

Et skyderi i en synagoge i byen Poway nær San Diego i delstaten Californien har kostet mindst én person livet. Tre andre er bragt til behandling på hospitalet. En af dem er synagogens rabbiner.

Det oplyser byens borgmester, Steve Vaus, til en række amerikanske tv-stationer herunder CNN og MSNBC.

- Vi har haft fire personer med skudsår. Vi har en dræbt. Rabbineren blev skudt i hånden. Som jeg forstår det, er ingen af de andre skadet livstruende, siger han til MSNBC.

Politichefen i San Diego har tidligere på aftenen oplyst, at en person er blevet tilbageholdt efter et skyderi i synagogen Chabad of Poway.

Skyderiet sker præcis seks måneder efter et skyder i en synagoge i Pittsburgh, hvor 11 personer blev dræbt. Angrebet i Pittsburgh var ifølge det amerikanske nyhedsbureau AP det mest dødelige angreb på en jødisk forsamling i amerikansk historie.

Motivet bag angrebet i Poway står ikke klart.

/ritzau/